རིག་གནས་གང་དང་གང་ཞིག་ཡིན་རུང་།དེ་དར་བ་དང་འཕེལ་རྒྱས་ཕྱིན་པ་ལ་དགེ་སྐྱོན་གྱི་ཕྱོགས་གཉིས་རེ་མཆིས་པས་ན།བོད་ཀྱི་ཚེ་ཐར་རིག་གནས་ཀྱང་དེ་ལས་མ་འདས་ཏེ།ཤེས་རིག་གོང་འཕེལ་འགྲོ་བའི་བརྒྱུད་རིམ་ཁྲོད་དུ།བོད་ཀྱི་ཚེ་ཐར་རིག་གནས་ཀྱི་སྣང་ཚུལ་དེ་ལ་ཡང་ཅུང་མི་ལེགས་པའམ་ཚན་རིག་དང་མི་མཐུན་པ།འཐུས་སྐྱོན་ཤོར་བའི་ཆ་འགའ་རེ་མཆིས་སྟེ།དཔེར་ན།ཚེ་ཐར་ལ་བཏང་བའི་སྲོག་ཆགས་གང་ཞིག་གང་དེའི་ཁོར་ཡུག་ལ་རྒྱུས་ལོན་མེད་པར་ཚེ་ཐར་དུ་བཏང་བ་དེ་སྨན་བླ་སྐྱབས་ཀྱི་ཁ་ཤགས་ཤིག་ཏུ།སྨད་ཀྱི་གསེར་ཉ་ཁ་སྤུ་ཅན་པོ།སྟོད་ཀྱི་མཚོ་མོ་ཚྭ་ཁུ་ཅན་གྱི་ནང་ལ་བཏང་ན།འདི་སྲོག་ཐར་རེད་དམ་སྲོག་ཐོག་རེདཅེས་བཤད་པ་སོགས་དང་།ད་དུང་བོད་ཀྱི་བླ་སྤྲུལ་རེ་འགས་རང་རིགས་ཀྱི་དཔལ་འབྱོར་གནས་ཚུལ་ལ་གཞིགས་ཏེ་སློབ་གསོའི་ཕྱོགས་ལ་རྒྱབ་སྐྱོར་དང་མཐུན་རྐྱེན་མི་སྦྱོར་བར་རང་ཉིད་ཀྱི་ཁེ་གྲགས་དང་།ལྷག་པར་དུ་བོད་ཀྱི་རྒྱ་བླརྣམས་ཀྱིས་ནི་རང་ལ་གཞན་གྱི་དད་གུས་དང་རྒྱུ་ནོར་འཐོབ་རྒྱུ་རྐྱང་བའི་ཕྱིར་དུ་ཉ་མོ་ཚེ་ཐར་ལ་གཏོང་བའི་སྣང་ཚུལ་ཀྱི་རིགས་ཀྱང་མ་ཤི་ན་མཐོང་རྒྱུ་མང་པོ་འདུག་པའི་ཚོད་རེད།ཡིན་ཡང་།སྣང་ཚུལ་དེ་ལྟ་བུ་ནི་མི་བྱེ་བྲག་པའི་བཟོས་པ་ཡིན་པས་དེ་སྤྱིའི་ཆ་ལ་འགེབ་པར་མི་རིགས་པར་སྙམ།ཡིན་ཡང་།དེ་ནི་བོད་ཀྱི་ཚེ་ཐར་རིག་གནས་ཀྱི་ཁྲོད་དུ་གནད་དོན་ཞིག་ཏུ་ལྷགས་འདུག་པ་རེད།